b'\n_START_ARTICLE_\nOlav Selvaag\n_START_SECTION_\nBakgrunn og arbeid\n_START_PARAGRAPH_\nOlav Selvaag var utdannet som sivilingeni\xc3\xb8r ved Norges tekniske h\xc3\xb8gskole (NTH) i Trondheim.\n_START_SECTION_\nBoligentrepren\xc3\xb8r\n_START_PARAGRAPH_\nI 1936 ble Olav Selvaag ansatt i firmaet Ingeni\xc3\xb8r Fr. Ringnes Entrepren\xc3\xb8r som senere skiftet navn til Ringnes & Selvaag. Under krigen nektet Selvaag konsekvent \xc3\xa5 arbeide for tyskerne._NEWLINE_Ved krigens slutt i 1945 var Ringnes & Selvaag fortsatt et relativ lite entrepren\xc3\xb8rfirma. Krigen hadde medf\xc3\xb8rt en boligmangel p\xc3\xa5 cirka 100\xc2\xa0000 boliger. Olav Selvaag hadde lenge stilt sp\xc3\xb8rsm\xc3\xa5l ved datidens byggem\xc3\xa5te og avisen Morgenposten provoserte i 1948 Olav Selvaag til \xc3\xa5 bevise sine nytenkende p\xc3\xa5stander. Det resulterte i \xc2\xabEkeberghuset\xc2\xbb, pr\xc3\xb8vehuset p\xc3\xa5 Ekeberg. Etter f\xc3\xa5 \xc3\xa5r var Ringnes & Selvaag en av landets st\xc3\xb8rste boligentrepren\xc3\xb8rer. I 1957 skiftet firmaet navn til A/S Selvaagbygg._NEWLINE_Selvaag bygde rekkehus og blokkbebyggelse spesielt i Oslo (blant annet p\xc3\xa5 Veitvet, hvor han ogs\xc3\xa5 bygget Veitvet skole og p\xc3\xa5 Vestli), B\xc3\xa6rum (blant annet Rykkinn) og Moss. Selvaag bygde ogs\xc3\xa5 flere skoler og andre institusjoner som seriebygg etter paviljongprinsippet.\n_START_SECTION_\nSamfunnsengasjert\n_START_PARAGRAPH_\nSelvaag engasjerte seg p\xc3\xa5 en rekke omr\xc3\xa5der i samfunnsdebatten, og kom med forslag til skattesystem, pensjoner og utbygging av telefonnettet.\n_START_SECTION_\nKulturperson\n_START_PARAGRAPH_\nSelvaag startet i 1959 landets f\xc3\xb8rste \xc3\xa5pne musikkskole p\xc3\xa5 Veitvet, en skole som la grunnlaget for den kommunale musikkskolen. Den ble etter hvert til \xc3\x98stlandets Musikkonservatorium. Han kj\xc3\xb8pte i 1993 en av tretten gjenv\xc3\xa6rende bratsjer laget i Brescia av Gasparo da Sal\xc3\xb2 (1590) for fire millioner kroner, til disposisjon av landets ledende bratsjist Lars Anders Tomter._NEWLINE_Boligfeltene til Selvaag ble utsmykket med skulpturer, og Selvaagbygg var ved siden av staten den st\xc3\xb8rste innkj\xc3\xb8per av norsk skulptur. Over 500 skulpturer er plassert i boligmilj\xc3\xb8er av Selvaags firmaer._NEWLINE_Selvaag ble utnevnt til ridder av 1. klasse av St. Olavs Orden 1958 og til kommand\xc3\xb8r 1983. I 1986 mottok han St. Hallvard-medaljen.\n_START_SECTION_\nArven etter Olav Selvaag\n_START_PARAGRAPH_\nSelvaagprisen (tidl. Olav Selvaags minnepris) er innstiftet til minne om Olav Selvaag. Den ble delt ut f\xc3\xb8rste gang i 2003 og deles ut p\xc3\xa5 hans f\xc3\xb8dselsdag 17. desember._NEWLINE_I 2007 ble Olav Selvaags plass \xc3\xa5pnet p\xc3\xa5 Tjuvholmen i Oslo. I 2009 ble Selvaagparken \xc3\xa5pnet i sentrum av Vanse._NEWLINE_P\xc3\xa5 hundre\xc3\xa5rsdagen for Olav Selvaags f\xc3\xb8dsel, den 17. desember 2012, ble han hedret med en egen skulptur. Denne st\xc3\xa5r plassert p\xc3\xa5 Olav Selvaags plass p\xc3\xa5 Tjuvholmen i Oslo.'